"Ühenduses" dr Charles Stanleyga.
Et maailm kuuleks evangeeliumi terve piibelliku õpetuse kaudu.
Täna saates: "Suurim armastus"
Jeesus ütles, et pole suuremat armastust kui see,
et keegi annab elu sõbra eest.
Sellesse süvenedes näeme nende sõnade suurust.
Armastus on sõna, mida on vast kõige rohkem valesti kasutatud ja mõistetud.
Kipume võtma "armastuse"
ja siduma selle šokolaadi, mõne inimese või spordialaga.
Paneme need ühte patta.
Kreeka keeles on see sõna aga kindlates raamides.
Tänapäeval kasutatakse "armastust" teisiti.
Mõned tõepoolest armastavad,
kuid teised ütlevad "ma armastan sind", mõeldes "ma tahan sind".
"Tahan sind endale.
Himustan sind. Vajan sind."
Vähesed võivad öelda "ma armastan sind"
sellise armastusega, millest on rääkinud Jeesus.
Ütleme seda üsna muuseas.
Tihti me tõepoolest mõtleme seda,
aga mida ikkagi tähendab tõeliselt armastada?
Jeesus ütles: "Ei ole olemas suuremat armastust kui see,
et keegi annab elu oma sõprade eest."
Armastus on Piibli keskmes.
Piibel on olemuselt Jumala lunastava armastuse lugu.
Pääste ja igavene elu on armastuseand.
Andestus on armastuseand.
See kõik on tõeline, ehe armastus.
Kas sa tunned, et keegi armastab sind?
Ilmselt vastaksid jah.
Elu ilma armastuseta on tühi.
Pole olemas õnne ilma armastuseta.
Kasutame seda sõna liiga kergekäeliselt.
Tahan teiega koos vaadata,
mida tähendavad tegelikult Jeesuse sõnad
"Ei ole olemas suuremat armastust kui see,
et keegi annab elu oma sõprade eest".
Kas see tähendab, et tõelise armastuse näitamiseks tuleb surra?
Vaatame ja näeme. Äkki tulebki.
Pöördume Johannese 13. ja 15. peatükki.
Neis mõlemas on kaks salmi.
Ristisurmale eelnenud õhtul
rääkis Jeesus oma jüngritele palju asju, kaasa arvatud Pühast Vaimust.
Johannese 13. peatüki 34. salmis ütleb Ta aga sedasi:
"Ma annan teile uue käsu: armastage üksteist!
Nõnda nagu mina teid olen armastanud, armastage teiegi üksteist!
Sellest tunnevad kõik, et te olete minu jüngrid,
kui te üksteist armastate." Ta ütleb seda kolm korda.
Läheme edasi 15. peatüki 12. ja 13. salmi juurde, kus Ta ütleb:
"Minu käsk on see:
armastage üksteist, nagu mina olen armastanud teid!"
Kui suured sõnad, kui suur käsk. Vaat et liigagi.
"Minu käsk on see:
armastage üksteist, nagu mina olen armastanud teid!
Ei ole olemas suuremat armastust kui see,
et keegi annab elu oma sõprade eest."
Mida "armastus" tähendab?
Kreeka keeles on armastuse kohta neli sõna.
Esimene on eros.
See tähendab kirge, armumist, erootilist armastust.
Seda sõna Piiblis ei ole.
Teine on storge.
See on pereliikmetevaheline armastus, mis on näiteks ema ja lapse vahel.
Järgmine on filia.
See tähistab ehedat, sooja, lähedast sõprust.
See on armastus, mida leiab sõprussuhetes.
Tõeline armastus.
Viimane sõna on agape.
See tähendab ennastohverdavat armastust.
Kas armastus saab olla tõeline,
kui inimene ei sea teist endast ettepoole?
Ütle, kas sina armastad kedagi ennastohverdavalt.
Kas sinu armastus on suurem tahtmisest, vajadusest, himust?
Kas armastad kedagi selliselt?
Jeesuse sõnad on huvitavad,
sest Tema mõtleb armastuse all midagi palju suuremat.
Nagu öeldud, tähendab armastus asetada teine endast ettepoole.
Kõigepealt, Jeesus käsib meil üksteist armastada.
Ta ütleb seda ühes salmis mitu korda.
"Armastage üksteist."
Kõigis neis salmides kasutab Jeesus armastuse kohta sõna agape.
See on ennastohverdav armastus, mis viis Ta ristile
ja mis esineb 1. Korintlastele 13. peatükis, armastusepeatükis.
See armastus on vaimuvili.
Selle armastusega on Jeesus käskinud meil üksteist armastada.
Jeesus mõtles ennastohverdavat armastust, mitte tavalist sõprust.
Meie ümber on nii palju valu.
Paljud on jäänud millestki ilma.
Mitte ainult rahast, vaid ka sõjas hukkunud lähedasest.
Peaksime õppima mõistma, mis on tõeline armastus.
Nii muutub meie suhe Jumala ja teiste inimestega,
see saab suurema tähenduse ja me saame sellest palju rohkem.
Mida Jeesus mõtles?
Kui Ta rääkis ennastohverdavast armastusest, agape'st,
rääkis Ta oma jüngritele ka seda, et annab neile uue käsu.
See pole ju uus. 5. Moosese 6. peatükis öeldakse,
et armastaksime Issandat kõigest oma südamest, hingest ja väest.
Jäägitult.
Mis on siis selle armastuse puhul uus?
Selle armastuse puhul on uus see, et see on ennastohverdav.
See seab teised ettepoole.
See pole kõigest vormiline Jumala või ligimese armastamine.
Ta rääkis, et meil peaks olema tõeline, ennastohverdav armastus.
See on teist tüüpi armastus.
Jeesuse käsk ei olnud uus selles mõttes, et seda poleks enne antud,
vaid see oli uus, sest esitas kõrgemad nõudmised.
Kõrgem tase, Jumala armastus.
See avas täiesti uue dimensiooni.
Jeesus ütleb siin,
et armastage üksteist, nagu mina teid olen armastanud.
Mida see tähendab?
Et meie peaks armastama üksteist, nagu Tema armastas oma jüngreid.
Tema armastus polnud lihtsakoeline vennaarmastus,
vaid ennastohverdav armastus.
Ta ütleb, et armastaksime üksteist ennastohverdavalt.
Ta on öelnud, et armastaksime Jumalat, armastaksime üksteist
ja armastaksime oma vaenlasi.
Vaenlaste armastamine annab sellele hoopis teise tooni.
Kui küsiksin sinult, kas armastad oma vaenlasi,
võid küll vastata religioosselt "muidugi",
aga sisimas tunned, et tegelikult ikka ei armasta küll.
Mõnda on raske armastada. Ta ise teeb selle sulle raskeks.
Kas peaksime armastama inimesi, kes võivad meile halba teha?
Armastada inimest ja armastada tema teguviise on kaks eri asja.
Tal võib olla ambitsioone ja tahtmisi, mis on õelad ja kahjulikud.
Me ei pea armastama õelate teid.
Me ei pea armastama nende tegusid, motiive ja kõike muud sellist.
Jah, me tahame, et nad pääseksid.
Olgu nad kui tahes õelad, pahelised ja alatud.
Me ei pea armastama nende teguviise.
Jeesus ütles, et armastaksime nagu Tema, ja Ta näitas seda ette.
Kui mõelda jüngrite teguviisile
ja sellele, kuidas Jeesus neid kohtles,
oli see läbinisti isetu.
Ta ei oodanud neilt seda ja teist.
Ta ütles, et armastab neid ja tahab, et nemad armastaksid nii ka üksteist,
mitte endale, vaid kaasinimesele mõeldes.
Mida mõtled päriselt, kui ütled kellelegi, et armastad teda?
Kas seda, et hoolid temast,
mõtled tema peale, tahad talle parimat,
tahad teha kõik, et aidata tal paremaks inimeseks saada?
Või mõtled, mis sind häirib?
Isetu armastus ei keskendu endale.
Vähem ennast.
Tähtis on teine inimene, tema tunded ja tõelised vajadused,
mitte see, mida pead tema vajadusteks.
Nii Jeesus armastaski.
Jeesuse armastus on ka mõistev.
Tänu Jumalale selle eest.
Selle all mõtlen, et kui Jeesus armastas oma jüngreid
ja kutsus meid armastama samamoodi,
siis oli selles mõistmist.
Ta mõistis, et nad on nõrgad, mõnikord ka kartlikud.
Nad olid hingelt nõdrad.
Ta oli mõistev näiteks siis,
kui Ta nägi, kuidas nad kindlates olukordades reageerisid.
Ta armastas neid mõistvalt.
Ta ei tulnud lagedale pika ootuste nimekirjaga
ega arvustanud neid.
Ta teadis, kust nad tulevad, milline on nende taust.
On inimesi, kes kipuvad teisi arvustama.
Kui nad näeksid välisest kaugemale ja mõtleksid inimese minevikule,
sellele, kuidas neid kasvatati, koheldi, kuidas neid ei armastatud,
kuidas neid eemale tõugati...
Ära eelda,
et sellise minevikuga inimesed tulevad ja valavad su armastusega üle.
Nad ei tea, mis armastus on.
Jeesus mõistis.
Üks, keda Ta mõistis, oli Peetrus, tahtekindel kalur.
Jeesus pidi teda mitu korda tagasi tõmbama.
Kas Ta arvustas teda? Ei, Ta oli temaga mõistev.
Peetrus küsis: "Mitu korda pean oma vennale andeks andma? Kas seitse?"
Uhkusenoot hääles.
Jeesus teadis, mis selle küsimuse taga peitub.
Tal endalgi võis olla sellega mõnel korral raskusi.
Ta vastas, et kasvõi 77 korda. Ta nägi küsimuse taha.
Ta mõistis Peetruse hingeelu.
Tihti me ootame teistelt midagi.
Kui näeksime pealispinnast sügavamale,
mõistaksime, miks meid nii koheldakse.
Inimeste mõistmine ja soov neid mõista on väga tähtis.
Kui tahan armastada ning teha seda siiralt ja hoolimisega,
tuleb mul mõelda, mis on pealispinna all ja mis toimub inimese elus.
Võib-olla ei saanud ta kodus tähelepanu ega armastust.
See mõjutab.
Pead mõtlema, kas oled valmis teda armastama nii heas kui halvas.
Jumal armastab meid nii heas kui halvas.
Meil kõigil tuleb tõdeda, et vahel teeb Ta seda ka halvas.
Me pole ju täiuslikud.
Meil on tunded, ja on asju, mis meid mõjutavad.
Niisiis, Jeesus armastas isetult, nagu siitsamast lugesime.
Ta armastas mõistvalt ja Ta armastas ka andestavalt.
Inimene, kes tõeliselt armastab, annab andeks kõik.
"Kui sa teaks, mis ta tegi."
Kui tihti oled palunud Jumalalt andestust ühe ja sama asja pärast?
Kas Ta on kunagi öelnud, et üks kord veel ja siis aitab?
Ei.
Ta on andestanud sulle iga kord.
Kas meil on õigus jätta andestamata kasvõi üksainus asi,
kui Jumal on kõik andestanud?
Mäletan, kui see sai mulle elavaks.
Õpetasin tollal piiblikoolis, kus olid ainult pastorid.
Üks neist tuli minult midagi küsima.
Ta tahtis minna vanglasse kellelegi Jumalast rääkima.
Ma küsisin, kes see inimene on.
"See on mees, kes tappis nädal tagasi mu ema,
kui sõitis joobes peaga."
Ei ole ühti korda, kui me ei peaks andestama.
Ei ühtki.
Kui mõtlen inimestele, kes ei andesta, võin kindlalt öelda,
et nad on armetud inimesed.
Nad on õnnetud, rahutud.
Me lõikame seda, mida külvame, ning lõikus on külvist suurem.
Kui külvame andestamatust, lõikame selle vilju -
igasuguseid asju, mis elus juhtuvad.
Jeesus armastas andestavalt.
Ta armastab meid tingimusteta ja andestavalt.
Ta on valmis meile kui oma lastele andestama kõik.
See on Tema loomuses ja Ta räägib, et nii armastaksime ka meie teisi.
Seepärast ei tohi meie sees olla kohta andestamatusele.
Ta armastas ennastohverdavalt.
Seepärast võibki Ta öelda,
et meie andestaksime üksteisele.
Kõige suurem armastus...
Kõige suurem armastus on anda kellegi eest oma elu.
"Kas tahad öelda,
et pean armastuse tõestamiseks andma oma elu?"
Mis Ta ütles? Suurim armastus on see, et annad kellegi eest oma elu.
Ja seda Ta tegi.
Jeesus oli valmis tegema kõike, et tuua lunastust.
Ta läks selle nimel ristini välja.
Ta kutsub seda suurimaks armastuseks.
Mõtlen kõigile viimastel aastatel surnud meestele ja sõdadele.
Kui paljud olid valmis andma oma elu
oma uskumuste, tõekspidamiste pärast,
armastuse pärast Jumala, oma maa või millegi muu vastu.
Tõelise armastusega käib alati kaasas ohver.
Jeesuse armastuses olid kõik need asjad olemas.
Vahel on valus niimoodi armastada,
see võib tuua haiget saamist.
On inimesi, kes ei suuda oma abikaasat hästi kohelda,
võtta teda sellisena, nagu ta on, ega teda armastada.
Kõik selle suhte juures on ühepoolne.
Kogu armastus tuleb ühelt poolt.
Kas see on põhjus olla andestamatu ja lahkuda?
"Ma ei armasta sind surmani,
vaid seni, kuni leian kellegi, kes mind vastu armastab."
See on isekuse tipp.
"Kuna ma siit ei saa, mida tahan, lähen otsin mujalt.
Ja ma ei mõtle selle all sinu armastamist."
Jeesus armastab meid ennastohverdavalt.
Kas see tähendab, et kui tahad armastada nagu Jeesus,
siis pead surema?
Kuni see su tapab?
Vahel tundub, et sured iga päev.
Meenuta Markuse 8. peatükki.
Jeesus ütleb 34. salmis:
"Ja Jeesus kutsus rahvahulga koos oma jüngritega enese juurde
ja ütles neile: "Kui keegi tahab käia minu järel,
siis ta salaku oma mina ja võtku oma rist ja järgnegu mulle."
Ta tahab sellega öelda,
et usklik peab elama ennastsalgavalt.
Tõeline armastus nõuab tihtilugu iseenda salgamist.
Ütleme, et oled väga keerulises abielus või suhtes.
Iga päev on üks suur keeristorm.
Jeesus ütleb, et ennastohverdav armastus
jääb püsima kõige kiuste.
Meie paraku ei mõtle nii,
aga Jeesus õpetas seda.
Ta näitas, milline on Tema armastus, ja käskis ka meil nõnda armastada.
Mõtleme sellele.
Ta on seda siin öelnud.
Tegelikult aga on meil võimatu
armastada täpselt nii, nagu seda tegi Jeesus.
Kuulake nüüd.
Jeesus tuli armastusega, mis annab end teise eest, lepitab tema.
Jeesuse peamine eesmärk oli tulla ja anda oma elu.
Ta tuli meid asendama.
Ta tuli meie eest surema, et meil oleks elu.
See oli lepitav armastus, lepitav surm.
Ta pidi andma oma elu selleks,
et meie saaksime andeks oma patud.
Õigeksmõistmine tähendab,
et Jumal kuulutab meid õigeks, vabastab süüst,
sest Jeesus on maksnud hinna.
Me ise ei saaks seda teha.
See oli ühekordne asi ja sellist armastust ei saa järele teha.
Ühte osa Tema armastusest me siiski saame järele teha.
Kui Ta ütleb, et me armastaksime nagu Tema, siis seda Ta mõtlebki.
Ennastohverdavat armastust.
Kui on tõesti nii,
et me ei saa armastada päris nii nagu Tema,
siis kuidas me saame ennastohverdavalt armastada?
Mida tähendab ennastohverdavalt armastada?
See tähendab, et kõik, mida mult nõutakse kui Jeesuse järgijalt,
olgu selleks teise armastamine ehk iseenda andmine
või teise aitamine tema pärast,
siis on minu kohus seda teha.
Kas see tähendab sihitut andmist?
Pane tähele. Olgu andmises tarkust,
distsipliini ja hoolikust.
Teise inimese kõikide soovide täitmine ei ole armastus.
Sa ei anna ju ka oma lastele kõike.
Sa tead, et pead andma targalt.
Armastamine ei tähenda, et annad teisele kõike, mida ta tahab.
See tähendab, et annad talle, mida on tark anda.
Pea meeles, et isetu armastus peab silmas teist inimest, tema heaolu.
Mida tähendab anda oma elu,
armastada suurima armastusega, nagu rääkis Jeesus?
Kuidas seda teha?
Ennastsalgav armastus on suurim.
Vaatame seda niipidi:
see on tingimusteta armastus.
Ütleme, et oled abielus, aga kõik logiseb, läbisaamine on halb,
on kriitikat, tõrjutust, truudusetust.
Kui armastad tingimusteta
ja ennastohverdavalt, nagu seda tegi Jeesus,
siis sa ei ütle: "See on võimatu, nüüd aitab, mina lahkun."
Kui sulle on oluline teise heaolu,
siis sa näitad tema vastu välja tõelist, jumalikku andestust ja armastust.
Lugematud hinged on võidetud Kristusele
tänu armastavatele abikaasadele.
Või ülekohut tundnud armastavatele sõpradele.
Vaata, armastuse puhul on tegu väga tõsise asjaga.
Jeesus võttis seda nii tõsiselt, et mainis seda korraga kolm korda.
"Armastage üksteist ennastohverdavalt."
Kui inimene seda teeb, on selles vägi.
Olgu oma pere keskel või sõjarindel.
Selles on väge, kui keegi annab oma elu teise eest.
Issand Jeesus läks ristile.
Ta on Jumal, kes tuli maa peale Jeesuse Kristuse isikus.
Ta suri ristil, silme ees vaid üks asi.
Tingimusteta, jumalik, üleloomulik...
...suur armastus meie kõigi vastu.
Ja Ta ütleb, et armastaksime sedasi ka üksteist.
Ole sa praegu kus tahes,
mõtle, kas keegi on sind kunagi tõeliselt armastanud.
Kas on mõni inimene,
keda sina oled tõeliselt ja ennastohverdavalt armastanud?
Kui mitte, elad puuduses.
Ilma armastuseta pole elu kunagi päris see.
Õige armastus,
tõeline ennastohverdav armastus on see,
mis ületab ükskõik mis muu armastuse.
Õnn, rõõm ja ülim rahulolu
tulevad ainult ennastohverdava armastusega.
Mina soovin, et sa võtaksid Jeesuse vastu oma Päästjaks.
Mõistad, tunned ja koged säärast armastust alles siis,
kui oled kogenud Tema andestust, Tema antud elu
ja igavikku ulatuvat tasu.
Kui oled võtnud vastu Tema armastuse.
Kuidas seda teha?
Tunnistad, et oled patune ja palud Temalt andestust,
ilma et toetuksid oma väärtusele ja tegudele.
Toetud sellele, et Ta läks ristile, suri ennastohverdavalt
ja maksis kinni su patud.
Selsamal hetkel, kui võtad Ta vastu oma Päästjaks,
tuleb Tema suur ja võimas armastus ning täidab su elu pilgeni.
See andestus jääb.
Oleks ütlemata rumal Jumala imelisest armastusest keelduda
ning terve elu rabeleda, tundmata tõelist jumalikku armastust.
See on seletamatu, kirjeldamatu.
Seda pole mõtet kirjeldama hakatagi.
Ütleme nii, et miski muu ei suuda pakkuda sellist rahulolu.
Ja seda ma soovin sulle.
Isa, oleme südamest tänulikud
Jeesuse imelise, ilusa elu eest.
Selle eest, kuidas Ta armastas ja õpetas armastama.
Palun, et Püha Vaim kõneleks igale südamele,
kes seda kuuleb.
Kus tahes ja mis tahes keeles.
Et mõistaksime, kui palju meid armastad
ning et me oleme võimelised armastama teisi samamoodi,
ja võimelised seda vastu võtma.
Palume Kristuse nimel, aamen.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko